༧ན་མོ་སྐྱབས་གནས་བསླུ་མེད་གཡུང་དྲུང་གནས་བཞིའི་ལྷ་ཚོགས་དང་ཡི་དམ་མཁའ་འགྲོ་སྲུང་མ་དང་བཅས་པ་རྣམས་ལ་སྒོ་གསུམ་གུས་པ་ཆེན་པོ་དང་སྐྱོ་བས་གདུང་བཞིན་དུ་ཕྱག་འཚལ་ཞིང་གསོལ་བ་འདེབས་སོ།ཐུགས་བརྩེ་བ་ཆེན་པོས་གཟིགས་ཤིང་དགོངས་སུ་གསོལ།།བདག་ཅག་རྩོད་ལྡན་སྙིཊ་མའི་སྐྱེ་འགྲོ་བསོད་ནམས་འགྲིབ་པའི་དབང་གིས།ཞྭ་དཀར་བོན་གྱི་གཙུག་རྒྱན་༧གོང་ས་༧དཔལ་རྒྱལ་བ་སྨན་རི་བའི་ཁྲི་འཛིན་སོ་གསུམ་པ་མཆོག་གི་གཟུགས་སྐུ་ཉི་མའི་དཀྱིལ་འཁོར་མི་མངོན་བོན་དབྱིངས་ནུབ་རིར་གཞོལ་བ་ལ།ཡིད་སྐྱོ་བ་ཆེན་པོའི་ངང་ནས།༧གོང་ས་སྐྱབས་རྗེ་རིན་པོ་ཆེ་མཆོག་གི་ཐུཊ་དགོངས་ཟབ་མོ་བོན་ཉིད་བདེ་ཆེན་དབྱིངས་སུ་མངོན་པར་རྫོགས་ཤིང་།སླར་ཡང་སྲིད་མཐའ་མ་སྟོང་བར་དུ་བསྟན་དང་འགྲོ་དོན་མཐའ་ཡས་པ་མཛད་པའི་དགོངས་བཞེད་བླ་ན་མེད་པ་ཡོངས་སུ་འགྲུབ་པའི་ཕྱིར་དུ།བདག་ཅག་བོན་བསྟན་འཛིན་པ་དང་གཡུང་དྲུང་བོན་ལ་དད་ཅིང་འདུན་པའི་ལྷ་འབངས་ཐམས་ཅད་ཀྱིས་དུས་གསུམ་དུ་བསགས་པའི་དགེ་ཚོགས་མཚན་བཅས་དང་མཚན་མེད་ཀྱིས་བསྡུས་པ་ཐམས་ཅད་ཡོངས་སུ་བསྡོམས་ཏེ།སྐྱབས་རྗེ་དམ་པ་ཉིད་ཀྱི་བཀའ་དྲིན་གཞལ་མཐའ་བྲལ་བ་རྗེས་སུ་དྲན་བཞིན་དུ་བློས་ལིངས་ཀྱིས་འབུལ་ཞིང་སོམ་ཉི་བྲལ་བའི་རེ་སྨོན་འདེབས་པར་རྒྱུའོ།།བསླུ་མེད་སྐྱབས་མཆོག་རྣམས་ཀྱི་བྱིན་མཐུ་དང་རྣམ་དཀར་དགེ་ཚོགས་ཀྱི་བདེན་སྟོབས་ཀྱིས་ཇི་ལྟར་བསྔོས་ཤིང་སྨོན་པའི་དོན་རྣམས་ལེགས་པར་ཡོངས་སུ་འགྲུབ་པར་གྱུར་ཅིག